
Návrh nariadenia vlády Slovenskej republiky, ktorým sa mení a dopĺňa nariadenie vlády Slovenskej republiky č. 296/2010 Z. z. o odbornej spôsobilosti na výkon zdravotníckeho povolania, spôsobe ďalšieho vzdelávania zdravotníckych pracovníkov, sústave špecializačných odborov a sústave certifikovaných pracovných činností sa predkladá na základe § 33 ods. 8 zákona č. 578/2004 Z. z. o poskytovateľoch zdravotnej starostlivosti, zdravotníckych pracovníkoch, stavovských organizáciách v zdravotníctve a o zmene a doplnení niektorých zákonov v znení neskorších predpisov ako iniciatívny návrh.

Cieľom predmetného návrhu  je vytvorenie podmienok na implementáciu DRG systému do slovenského zdravotníckeho systému. Ide o klasifikačný systém zatrieďovania prípadov hospitalizácií podľa diagnóz a vykonaných zdravotných výkonov do skupín s podobným medicínskym priebehom a medicínskymi nákladmi. V tejto súvislosti je potrebné zaviesť vzdelávací systém pre zdravotníckych pracovníkov ako užívateľov DRG systému. 

	Návrh nariadenia vlády obsahuje doplnenie novej certifikovanej pracovnej činnosti „klasifikačný systém v zdravotníctve“ pre zdravotnícke povolania  lekár, zubný lekár, sestra, pôrodná asistentka, fyzioterapeut, zdravotnícky laborant, rádiologický technik  a laboratórny diagnostik.

	Účinnosť návrhu nariadenia vlády sa navrhuje s prihliadnutím na dĺžku legislatívneho procesu.

Návrh nariadenia vlády nemá žiadny vplyv na  rozpočet verejnej správy,  na podnikateľské prostredie, sociálne vplyvy, vplyvy na životné prostredie a na informatizáciu spoločnosti.

Návrh nariadenia vlády bol predmetom medzirezortného pripomienkového konania od 16.8. do 6.9.2012 a na rokovanie vlády Slovenskej republiky sa predkladá bez rozporu.

